Document ID: 32020R2093

Reference:
22.12.2020
DA
Den Europæiske Unions Tidende
LI 433/11
RÅDETS FORORDNING (EU, Euratom) 2020/2093
af 17. december 2020
om fastlæggelse af den flerårige finansielle ramme for årene 2021-2027
RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 312,
under henvisning til traktaten om oprettelse af Det Europæiske Atomenergifællesskab, særlig artikel 106a,
under henvisning til forslag fra Europa-Kommissionen,
under henvisning til godkendelse fra Europa-Parlamentet (1),
efter fremsendelse af udkast til lovgivningsmæssig retsakt til de nationale parlamenter,
efter høring af Det Europæiske Økonomiske og Sociale Udvalg,
efter høring af Regionsudvalget,
efter en særlig lovgivningsprocedure, og
ud fra følgende betragtninger:
(1)
Under hensyntagen til behovet for en passende forudsigelighed med henblik på forberedelse og gennemførelse af investeringer på mellemlang sigt bør den periode, som den flerårige finansielle ramme (»FFR«) dækker, fastsættes til syv år regnet fra den 1. januar 2021.
(2)
Den økonomiske virkning af covid-19-krisen kræver, at Unionen stiller en langsigtet finansiel ramme til rådighed, som baner vejen for en retfærdig og inklusiv omstilling til en grøn og digital fremtid, støtter Unionens langsigtede strategiske autonomi og gør den mere modstandsdygtig over for fremtidige chok.
(3)
De årlige lofter for forpligtelsesbevillinger for hver enkelt udgiftskategori og de årlige lofter for betalingsbevillinger, som fastsættes i denne forordning, skal overholde de relevante lofter for forpligtelser og egne indtægter, der er fastsat i overensstemmelse med Rådets gældende afgørelse om ordningen for Den Europæiske Unions egne indtægter, som er vedtaget i medfør af artikel 311, stk. 3, i traktaten om Den Europæiske Unions funktionsmåde (TEUF) (»afgørelsen om egne indtægter«).
(4)
Hvis det er nødvendigt at anvende de garantier, der er stillet under Unionens almindelige budget, for finansiel bistand til medlemsstaterne, der er godkendt i overensstemmelse med artikel 220, stk. 1, i Europa-Parlamentets og Rådets forordning (EU, Euratom) 2018/1046 (2) (»finansforordningen«), bør det nødvendige beløb mobiliseres ud over lofterne for forpligtelses- og betalingsbevillinger i FFR'en under overholdelse af loftet for egne indtægter.
(5)
Der bør i FFR'en ikke tages hensyn til budgetposter finansieret med formålsbestemte indtægter som omhandlet i finansforordningen.
(6)
FFR'en bør fastlægges i 2018-priser. Der bør desuden fastsættes regler for årlige tekniske justeringer af FFR'en med henblik på en ny beregning af lofterne og margenerne.
(7)
Der bør fastsættes regler for andre situationer, som kan gøre det nødvendigt at justere FFR'en. Sådanne justeringer kan vedrøre den forsinkede vedtagelse af nye regler eller programmer under delt forvaltning eller foranstaltninger, der er knyttet til forsvarlig økonomisk styring eller til foranstaltninger vedtaget i henhold til Europa-Parlamentets og Rådets forordning om en generel ordning med konditionalitet til beskyttelse af Unionens budget. Der bør også fastsættes regler for en mekanisme til programspecifik justering.
(8)
Der bør indføres specifik og størst mulig fleksibilitet, således at Unionen kan opfylde sine forpligtelser i overensstemmelse med artikel 323 i TEUF.
(9)
Følgende tematiske særlige instrumenter er nødvendige for at sætte Unionen i stand til at reagere på specifikke uforudsete omstændigheder eller konsekvenser og derved muliggøre en problemfri afvikling af budgetproceduren: Den Europæiske Fond for Tilpasning til Globaliseringen, solidaritets- og nødhjælpsreserven og brexittilpasningsreserven. Solidaritets- og nødhjælpsreserven har ikke til formål at afbøde konsekvenserne af markedsrelaterede kriser, der påvirker landbrugsproduktionen eller -distributionen.
(10)
Følgende ikketematiske særlige instrumenter er nødvendige for at øge fleksibiliteten yderligere: det fælles margeninstrument og fleksibilitetsinstrumentet. Det fælles margeninstrument bør gøre det muligt at flytte disponible margener under lofterne for henholdsvis forpligtelses- og betalingsbevillinger mellem regnskabsår og, for så vidt angår forpligtelsesbevillinger, mellem udgiftsområder i FFR'en uden at overskride de samlede beløb under FFR-lofterne for forpligtelses- og betalingsbevillinger for hele FFR-perioden. Fleksibilitetsinstrumentet bør gøre det muligt at finansiere specifikke uforudsete udgifter for et givet regnskabsår.
(11)
Der bør fastsættes specifikke bestemmelser, som giver mulighed for at opføre forpligtelsesbevillinger og tilsvarende betalingsbevillinger på budgettet ud over lofterne i FFR'en, når det er nødvendigt for at anvende særlige instrumenter.
(12)
Der bør tages højde for nødvendigheden af en revision af FFR'en i tilfælde af en revision af traktaterne med budgetmæssige virkninger, Cyperns genforening eller en udvidelse af Unionen og i forbindelse med budgetgennemførelsen.
(13)
Det kan også være nødvendigt at revidere denne forordning i forbindelse med uforudsete omstændigheder, som ikke kan håndteres inden for de rammer, der er fastsat i FFR'en. Det er derfor nødvendigt at indføre bestemmelser om revision af FFR'en i sådanne tilfælde.
(14)
Der er også behov for specifikke regler for håndtering af storstilede projekter, der strækker sig langt ud over den periode, som FFR'en dækker. Det er nødvendigt at fastsætte maksimumbeløb for bidragene fra Unionens almindelige budget til disse projekter for dermed at sikre, at de ikke får betydning for andre projekter, der finansieres over budgettet.
(15)
Det er nødvendigt at fastsætte generelle regler for det interinstitutionelle samarbejde under budgetproceduren, samtidig med at Europa-Parlamentets, Rådets og Kommissionens (»institutionernes«) budgetbeføjelser som fastsat i traktaterne samt kravene om gennemsigtighed respekteres.
(16)
Kommissionen bør fremlægge et forslag til en ny flerårig finansiel ramme inden den 1. juli 2025 for at sætte institutionerne i stand til at vedtage forslaget i tilstrækkelig god tid, inden den efterfølgende flerårige finansielle ramme skal træde i kraft. I overensstemmelse med artikel 312, stk. 4, i TEUF skal de lofter, der er fastsat for det sidste år af FFR'en i nærværende forordning, fortsat finde anvendelse, hvis der ikke vedtages en ny flerårig finansiel ramme inden udløbet af den FFR, der fastlægges i nærværende forordning —
VEDTAGET DENNE FORORDNING:
KAPITEL 1
ALMINDELIGE BESTEMMELSER
Artikel 1
Den flerårige finansielle ramme
I denne forordning fastlægges den flerårige finansielle ramme for årene 2021-2027 (»FFR«).
Artikel 2
Overholdelse af lofterne i FFR'en
1.   Europa-Parlamentet, Rådet og Kommissionen (»institutionerne«) overholder under hver budgetprocedure og i forbindelse med gennemførelsen af budgettet for det pågældende regnskabsår de årlige udgiftslofter, der er fastsat i bilag I (»FFR-lofterne«).
Underloftet for udgiftsområde 3 som fastsat i bilag I berører ikke fleksibiliteten mellem den fælles landbrugspolitiks to søjler. Det justerede loft, der skal anvendes på søjle I i den fælles landbrugspolitik efter overførslerne mellem Den Europæiske Landbrugsfond for Udvikling af Landdistrikterne og de direkte betalinger, fastsættes i den relevante retsakt, og FFR'en justeres tilsvarende i overensstemmelse med den tekniske justering, der er omhandlet i denne forordnings artikel 4.
2.   Hvis det er nødvendigt at anvende ressourcerne fra de særlige instrumenter, der er omhandlet i artikel 8, 9, 10 og 12, opføres der forpligtelsesbevillinger og tilsvarende betalingsbevillinger på budgettet ud over de relevante FFR-lofter.
Hvis det er nødvendigt at anvende ressourcerne fra det fælles margeninstrument, der er fastsat i artikel 11, opføres der forpligtelsesbevillinger og tilsvarende betalingsbevillinger på budgettet ud over de relevante FFR-lofter for et givent år.
3.   Hvis det er nødvendigt at anvende en garanti for finansiel bistand til medlemsstaterne, der er godkendt i henhold til finansforordningens artikel 220, stk. 1, mobiliseres de nødvendige beløb ud over FFR-lofterne.
Artikel 3
Overholdelse af loftet for egne indtægter
1.   For hvert af de regnskabsår, som FFR'en dækker, må de samlede nødvendige betalingsbevillinger efter den årlige justering og under hensyntagen til eventuelle andre justeringer og revisioner samt anvendelsen af artikel 2, stk. 2 og 3, ikke føre til, at opkrævningssatsen for egne indtægter overstiger det loft for egne indtægter, der er fastsat i Rådets gældende afgørelse om ordningen for Den Europæiske Unions egne indtægter, som er vedtaget i medfør af artikel 311, stk. 3, i TEUF (»afgørelsen om egne indtægter«).
2.   Om nødvendigt nedsættes FFR-lofterne for at sikre overholdelsen af det loft for egne indtægter, der er fastsat i afgørelsen om egne indtægter.
KAPITEL 2
JUSTERING AF FFR'EN
Artikel 4
Tekniske justeringer
1.   Hvert år foretager Kommissionen forud for budgetproceduren for regnskabsåret n+1 følgende tekniske justeringer af FFR'en:
a)
en opskrivning til år n+1-priser af lofterne og af de samlede tal for forpligtelsesbevillinger og betalingsbevillinger
b)
en beregning af den disponible margen under det loft for egne indtægter, der er fastsat i afgørelsen om egne indtægter
c)
en beregning af beløbet for disponible forpligtelsesbevillinger under det fælles margeninstrument som omhandlet i artikel 11, stk. 1, første afsnit, litra a), og af det samlede maksimumbeløb, der er omhandlet i artikel 11, stk. 2, første afsnit, litra a)
d)
en beregning af justeringen af loftet for betalingsbevillinger under det fælles margeninstrument som omhandlet i artikel 11, stk. 1, første afsnit, litra b), og af det maksimumbeløb, der er omhandlet i artikel 11, stk. 2, første afsnit, litra b)
e)
en beregning af de supplerende tildelinger til specifikke programmer, der er omhandlet i artikel 5, stk. 1, og resultatet af den årlige justering, der er omhandlet i artikel 5a, stk. 2.
2.   Kommissionen foretager de tekniske justeringer, der er omhandlet i stk. 1, på grundlag af en fast deflator på 2 % årligt.
3.   Kommissionen underretter Europa-Parlamentet og Rådet om resultaterne af de tekniske justeringer, der er omhandlet i stk. 1, og om de underliggende økonomiske prognoser.
4.   Der må ikke foretages andre tekniske justeringer for det pågældende år, hverken i løbet af regnskabsåret eller i form af efterfølgende korrektioner i følgende regnskabsår, jf. dog artikel 6 og 7.
Artikel 5
Programspecifik justering
1.   Et beløb svarende til indtægterne fra bøder pålagt af EU-institutionerne i henhold til Rådets forordning (EF) nr. 1/2003 (3) og forordning (EF) 139/2004 (4), som opføres på budgettet for år n-1 i overensstemmelse med finansforordningens artikel 107 efter fradrag af det beløb for år n-1, der er omhandlet i artikel 141, stk. 1, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (5), er tilgængeligt med henblik på en supplerende tildeling af:
a)
forpligtelsesbevillinger for år n+1 fra og med år 2022 og til og med 2027 til de programmer, der er opført i bilag II, i overensstemmelse med de procentsatser, der er fastsat for disse programmer i kolonnen »Fordelingsnøgle« i tabellen i bilag II, og
b)
betalingsbevillinger for år n+1 fra og med år 2022 og til og med 2027.
De samlede supplerende tildelinger for perioden 2022-2027 til henholdsvis forpligtelses- og betalingsbevillinger udgør 11 000 mio. EUR (i 2018-priser). For hvert af årene 2022-2026 udgør de årlige supplerende tildelinger til henholdsvis forpligtelses- og betalingsbevillinger mindst 1 500 mio. EUR (i 2018-priser) og må ikke overstige 2 000 mio. EUR (i 2018-priser).
De samlede supplerende tildelinger til forpligtelsesbevillinger til programmerne i perioden 2022-2027 er fastsat i kolonnen »Samlet supplerende tildeling af forpligtelsesbevillinger i henhold til artikel 5« i tabellen i bilag II.
2.   Lofterne for forpligtelsesbevillinger for de relevante udgiftsområder for år n+1 fra og med år 2022 og til og med 2027 justeres i opadgående retning med de beløb, der svarer til de supplerende tildelinger, der er fastsat i stk. 1, i overensstemmelse med de procentsatser, der er fastsat for de pågældende udgiftsområder i kolonnen »Fordelingsnøgle« i tabellen i bilag II. Loftet for betalingsbevillinger for år n+1 fra og med år 2022 og til og med 2027 justeres automatisk i opadgående retning med de beløb, der svarer til de supplerende tildelinger, der er fastsat i stk. 1.
Artikel 6
Justeringer i forbindelse med foranstaltninger, der er knyttet til forsvarlig økonomisk styring eller til en generel ordning med konditionalitet til beskyttelse af Unionens budget
1.   Hvis en suspension af budgetmæssige forpligtelser vedrørende Unionens fonde ophæves i overensstemmelse med de relevante basisretsakter i forbindelse med foranstaltninger, der er knyttet til forsvarlig økonomisk styring eller til foranstaltninger vedtaget i medfør af Europa-Parlamentets og Rådets forordning om en generel ordning med konditionalitet til beskyttelse af Unionens budget, overføres de beløb, der svarer til de suspenderede forpligtelser, til de følgende år, og de tilsvarende FFR-lofter justeres i overensstemmelse hermed.
2.   Kommissionen underretter Europa-Parlamentet og Rådet om resultatet af eventuelle justeringer i henhold til stk. 1.
3.   Suspenderede forpligtelser for år n må ikke opføres på Unionens almindelige budget ud over år n+2.
Artikel 7
Justering som følge af nye regler eller programmer under delt forvaltning
1.   Hvis der efter den 1. januar 2021 vedtages nye regler eller programmer under delt forvaltning vedrørende strukturfondene, Samhørighedsfonden, Fonden for Retfærdig Omstilling, Den Europæiske Landbrugsfond for Udvikling af Landdistrikterne, Den Europæiske Hav- og Fiskerifond, Asyl- og Migrationsfonden, Fonden for Intern Sikkerhed og instrumentet for grænseforvaltning og visa under Fonden for Integreret Grænseforvaltning, overføres de beløb, der svarer til de tildelinger, der ikke anvendes i 2021, til hvert af årene 2022-2025 i lige store trancher, og de tilsvarende FFR-lofter justeres i overensstemmelse hermed.
2.   Kommissionen underretter Europa-Parlamentet og Rådet om resultatet af eventuelle justeringer i henhold til stk. 1.
KAPITEL 3
SÆRLIGE INSTRUMENTER
AFDELING 1
Tematiske særlige instrumenter
Artikel 8
Den Europæiske Fond for Tilpasning til Globaliseringen
1.   Den Europæiske Fond for Tilpasning til Globaliseringen, hvis målsætninger og anvendelsesområde er fastlagt i Europa-Parlamentets og Rådets forordning om Den Europæiske Fond for Tilpasning til Globaliseringen, må ikke overstige et maksimalt årligt beløb på 186 mio. EUR (i 2018-priser).
2.   Bevillingerne til Den Europæiske Fond for Tilpasning til Globaliseringen opføres på Unionens almindelige budget som en hensættelse.
Artikel 9
Solidaritets- og nødhjælpsreserve
1.   Solidaritets- og nødhjælpsreserven kan anvendes til at finansiere:
a)
bistand til at reagere på nødsituationer, der opstår som følge af større katastrofer omfattet af Den Europæiske Unions Solidaritetsfond, hvis målsætninger og anvendelsesområde er fastlagt i Rådets forordning (EF) nr. 2012/2002 (6), og
b)
hurtig reaktion på specifikke behov for nødhjælp inden for Unionen eller i tredjelande som følge af begivenheder, der ikke kunne forudses, da budgettet blev opstillet, navnlig til nødberedskab og støtte til operationer som følge af naturkatastrofer, der ikke er omfattet af litra a), menneskeskabte katastrofer, humanitære kriser i tilfælde af trusler i stor skala mod den offentlige sundhed eller mod dyre- og plantesundheden samt, hvis omstændighederne kræver det, i situationer med særligt pres ved Unionens ydre grænser som følge af migrationsstrømme.
2.   Solidaritets- og nødhjælpsreserven må ikke overstige et maksimalt årligt beløb på 1 200 mio. EUR (i 2018-priser). En eventuel del af det årlige beløb, der ikke anvendes i år n, kan anvendes indtil år n+1. Den del af det årlige beløb, der stammer fra det foregående år, anvendes først. En eventuel del af det årlige beløb fra år n, der ikke anvendes i år n+1, bortfalder.
3.   Bevillingerne til solidaritets- og nødhjælpsreserven opføres på Unionens almindelige budget som en hensættelse.
4.   Pr. 1. oktober hvert år skal mindst en fjerdedel af det årlige beløb omhandlet i stk. 2 stadig være til rådighed til dækning af behov, der måtte opstå indtil årets udgang.
Uden at det berører første afsnit, kan følgende maksimale procentdele af det samlede disponible beløb indtil den 1. september hvert år mobiliseres:
—
50 % til bistand i henhold til stk. 1, litra a); det beløb, der fremkommer ved denne beregning, reduceres med et eventuelt beløb, der er mobiliseret i det foregående år ved anvendelse af stk. 5
—
35 % til bistand til tredjelande i henhold til stk. 1, litra b)
—
15 % til bistand inden for Unionen i henhold til stk. 1, litra b).
Uden at det berører første afsnit, kan den resterende del af det disponible beløb fra den 1. september hvert år anvendes til støtte, der er omhandlet i andet afsnit, til dækning af behov, der måtte opstå indtil årets udgang.
5.   I undtagelsestilfælde, og hvis de resterende finansielle midler, der er til rådighed i solidaritets- og nødhjælpsreserven, ikke er tilstrækkelige til at dække de beløb, der anses for at være nødvendige til bistand i henhold til stk. 1, litra a), i det år, hvor en katastrofe som omhandlet i nævnte litra indtræffer, kan Kommissionen foreslå, at forskellen finansieres ved hjælp af de årlige beløb, der er til rådighed for solidaritets- og nødhjælpsreserven i det følgende år, op til maksimalt 400 mio. EUR (i 2018-priser).
Artikel 10
Brexittilpasningsreserve
1.   En brexittilpasningsreserve skal yde bistand til at afbøde uforudsete og negative konsekvenser i de medlemsstater og sektorer, der er mest berørt af Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, uden at dette berører og i overensstemmelse med de betingelser, der er fastsat i det relevante instrument.
2.   Brexittilpasningsreserven må ikke overstige et beløb på 5 000 mio. EUR (i 2018-priser).
3.   Bevillingerne til brexittilpasningsreserven opføres på Unionens almindelige budget som en hensættelse.
AFDELING 2
Ikketematiske særlige instrumenter
Artikel 11
Fælles margeninstrument
1.   Det fælles margeninstrument omfatter:
a)
fra 2022 beløb svarende til de margener, der resterer under FFR-lofterne for forpligtelsesbevillinger for år n-1, som skal stilles til rådighed ud over FFR-lofterne for forpligtelsesbevillinger for årene 2022-2027
b)
fra 2022 beløb svarende til forskellen mellem de gennemførte betalinger og FFR-betalingsloftet for år n-1 for at justere betalingsloftet for årene 2022-2027 i opadgående retning og
c)
yderligere beløb, som kan stilles til rådighed ud over FFR-lofterne i et givent år for forpligtelses- eller betalingsbevillinger eller alt efter omstændighederne begge, forudsat at de i fuldt omfang udlignes i forhold til margenerne for et eller flere udgiftsområder i FFR'en for det aktuelle regnskabsår eller for kommende regnskabsår for så vidt angår forpligtelsesbevillinger og i fuldt omfang udlignes i forhold til margenerne under betalingsloftet for kommende regnskabsår for så vidt angår betalingsbevillinger.
Beløb kan kun mobiliseres i henhold til første afsnit, litra c), hvis de beløb, der er til rådighed i medfør af nævnte afsnits litra a) og b), alt efter hvad der er relevant, er utilstrækkelige og i alle tilfælde kun som en sidste mulighed for at reagere på uforudsete omstændigheder.
Anvendelse af første afsnit, litra c), må ikke medføre overskridelse af de samlede beløb under FFR-lofterne for forpligtelses- og betalingsbevillinger for det aktuelle regnskabsår eller for kommende regnskabsår. Eventuelle beløb, der er udlignet i overensstemmelse med nævnte litra, må derfor ikke mobiliseres yderligere i forbindelse med FFR.
2.   Anvendelse af det fælles margeninstrument i henhold til stk. 1, første afsnit, litra a) og c), må i et givent år ikke overstige i alt:
a)
0,04 % af Unionens bruttonationalindkomst i forpligtelsesbevillinger som beregnet i den årlige tekniske justering af FFR'en, jf. artikel 4
b)
0,03 % af Unionens bruttonationalindkomst i betalingsbevillinger som beregnet i den årlige tekniske justering af FFR'en, jf. artikel 4.
Anvendelse af det fælles margeninstrument i et givent år må ikke overstige de lofter for egne indtægter, der er fastsat i afgørelsen om egne indtægter.
3.   De årlige justeringer, der er omhandlet i stk. 1, første afsnit, litra b), må ikke overstige følgende maksimumbeløb (i 2018-priser) for årene 2025-2027 sammenlignet med det oprindelige betalingsloft for de pågældende år:
—
2025 – 8 000 mio. EUR
—
2026 – 13 000 mio. EUR
—
2027 – 15 000 mio. EUR.
De beløb, der er omhandlet i artikel 5, stk. 2, andet afsnit, lægges til de maksimumbeløb, der er omhandlet i nærværende stykkes første afsnit.
Enhver opjustering udlignes i fuldt omfang ved en tilsvarende nedsættelse af betalingsloftet for år n-1.
4.   De beløb, der er omhandlet i denne artikels stk. 1, første afsnit, litra a) og c), kan mobiliseres af Europa-Parlamentet og Rådet inden for budgetprocedurens rammer i henhold til artikel 314 i TEUF for at gøre det muligt at finansiere udgifter, der ikke kunne finansieres inden for de relevante FFR-lofter, der var til rådighed i et givent år.
Den opjustering, der er omhandlet i denne artikels stk. 1, første afsnit, litra b), foretages af Kommissionen fra og med 2022 som led i den tekniske justering, der er omhandlet i artikel 4.
Artikel 12
Fleksibilitetsinstrument
1.   Fleksibilitetsinstrumentet kan anvendes til finansiering for et givent regnskabsår af specifikke uforudsete udgifter i forpligtelsesbevillinger og tilsvarende betalingsbevillinger, som ikke kan finansieres inden for de lofter, der er til rådighed for et eller flere andre udgiftsområder. Loftet for det årlige beløb, der er til rådighed for fleksibilitetsinstrumentet, er 915 mio. EUR (i 2018-priser).
2.   Den uudnyttede del af det årlige beløb, der indgår i fleksibilitetsinstrumentet, kan anvendes frem til år n+2. En eventuel del af det årlige beløb, der stammer fra tidligere år, anvendes først i den rækkefølge, hvori de er blevet overført. En eventuel del af det årlige beløb fra år n, der ikke anvendes inden udgangen af år n+2, bortfalder.
KAPITEL 4
REVISION AF FFR'EN
Artikel 13
Revision af FFR'en
1.   Uden at dette berører artikel 3, stk. 2, og artikel 14-17 kan FFR'en i tilfælde af uforudsete omstændigheder revideres under overholdelse af det loft for egne indtægter, der er fastsat i afgørelsen om egne indtægter.
2.   Som hovedregel skal et forslag om revision af FFR'en i henhold til stk. 1 forelægges og vedtages inden påbegyndelsen af budgetproceduren for det regnskabsår eller det første af de regnskabsår, revisionen vedrører.
3.   I forbindelse med ethvert forslag til revision af FFR'en i henhold til stk. 1 undersøges mulighederne for omfordeling af udgifterne mellem de programmer, der henhører under det af revisionen berørte udgiftsområde, navnlig med hensyn til enhver forventet underudnyttelse af bevillingerne.
4.   I forbindelse med enhver revision af FFR'en i henhold til stk. 1 tages der hensyn til mulighederne for at udligne enhver forhøjelse af loftet for et udgiftsområde ved at nedsætte loftet for et andet udgiftsområde.
5.   I forbindelse med enhver revision af FFR'en i henhold til stk. 1 skal der fortsat være et rimeligt forhold mellem forpligtelses- og betalingsbevillinger.
Artikel 14
Revision i forbindelse med budgetgennemførelsen
Når Kommissionen underretter Europa-Parlamentet og Rådet om resultaterne af de tekniske justeringer af FFR'en, forelægger den, hvis det er relevant, forslag om at revidere de samlede betalingsbevillinger, som den under hensyntagen til budgetgennemførelsen skønner nødvendige for at sikre en forsvarlig forvaltning af de årlige betalingslofter og navnlig en ordnet udvikling i forhold til forpligtelsesbevillingerne.
Artikel 15
Revision i tilfælde af en revision af traktaterne
I tilfælde af en revision af traktaterne med budgetmæssige virkninger revideres FFR'en i overensstemmelse hermed.
Artikel 16
Revision i tilfælde af en udvidelse af Unionen
I tilfælde af, at nye medlemsstater tiltræder Unionen, revideres FFR'en for at tage hensyn til de udgiftsbehov, der følger af resultatet af tiltrædelsesforhandlingerne.
Artikel 17
Revision i tilfælde af Cyperns genforening
I tilfælde af Cyperns genforening revideres FFR'en for at tage hensyn til en samlet løsning på Cypernproblematikken og de ekstra finansielle behov, der følger af en genforening.
KAPITEL 5
Bidrag til finansieringen af storstilede projekter
Artikel 18
Bidrag til finansieringen af storstilede projekter
1.   Der afsættes et maksimumbeløb på 13 202 mio. EUR (i 2018-priser) på Unionens almindelige budget for perioden 2021-2027 til storstilede projekter i henhold til Europa-Parlamentets og Rådets forordning om oprettelse af Unionens rumprogram og Den Europæiske Unions Agentur for Rumprogrammet.
2.   Der afsættes et maksimumbeløb på 5 000 mio. EUR (i 2018-priser) på Unionens almindelige budget for perioden 2021-2027 til projektet vedrørende den internationale termonukleare forsøgsreaktor (ITER).
KAPITEL 6
DET INTERINSTITUTIONELLE SAMARBEJDE UNDER BUDGETPROCEDUREN
Artikel 19
Det interinstitutionelle samarbejde under budgetproceduren
1.   Institutionerne træffer foranstaltninger til at lette den årlige budgetprocedure.
2.   Institutionerne samarbejder loyalt under hele budgetproceduren med henblik på at tilnærme deres holdninger til hinanden. Institutionerne samarbejder på alle stadier af proceduren gennem passende interinstitutionelle kontakter for at følge fremskridtet i arbejdet og undersøge, i hvilken grad der er overensstemmelse.
3.   Institutionerne sørger for så vidt muligt at samordne deres respektive tidsplaner med henblik på at sikre en sammenhængende og samordnet afvikling af arbejdet indtil den endelige vedtagelse af Unionens almindelige budget.
4.   Der kan holdes trepartsmøder på alle stadier af proceduren og på forskellige repræsentationsniveauer afhængig af de forventede drøftelsers karakter. Hver institution udpeger i overensstemmelse med sin egen forretningsorden sine deltagere i hvert møde, fastlægger sit mandat til forhandlingerne og informerer i god tid de andre institutioner om de nærmere detaljer vedrørende møderne.
Artikel 20
Budgettets enhed
Alle Unionens og Det Europæiske Atomenergifællesskabs udgifter og indtægter indgår i Unionens almindelige budget i overensstemmelse med finansforordningens artikel 7, herunder udgifter, der skyldes en relevant afgørelse, som Rådet har truffet med enstemmighed efter høring af Europa-Parlamentet inden for rammerne af artikel 332 i TEUF.
KAPITEL 7
AFSLUTTENDE BESTEMMELSER
Artikel 21
Overgangen til den næste flerårige finansielle ramme
Kommissionen fremlægger inden den 1. juli 2025 et forslag til en ny flerårig finansiel ramme.
Artikel 22
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Den finder anvendelse fra den 1. januar 2021.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2020
På Rådets vegne
S. SCHULZE
Formand
(1)  Godkendelse af 16. december 2020 (endnu ikke offentliggjort i EUT).
(2)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).
(3)  Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).
(4)  Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (»EF-fusionsforordningen«) (EUT L 24 af 29.1.2004, s. 1).
(5)  EUT L 29 af 31.1.2020, s. 7.
(6)  Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond (EFT L 311 af 14.11.2002, s. 3).
BILAG I
DEN FLERÅRIGE FINANSIELLE RAMME (EU-27)
(mio. EUR — 2018-priser)
Forpligtelsesbevillinger
2021
2022
2023
2024
2025
2026
2027
I alt
2021-2027
1.
Det indre marked, innovation og det digitale område
19 712
19 666
19 133
18 633
18 518
18 646
18 473
132 781
2.
Samhørighed, resiliens og værdier
49 741
51 101
52 194
53 954
55 182
56 787
58 809
377 768
2a.
Økonomisk, social og territorial samhørighed
45 411
45 951
46 493
47 130
47 770
48 414
49 066
330 235
2b.
Resiliens og værdier
4 330
5 150
5 701
6 824
7 412
8 373
9 743
47 533
3.
Naturressourcer og miljø
55 242
52 214
51 489
50 617
49 719
48 932
48 161
356 374
heraf: markedsrelaterede udgifter og direkte betalinger
38 564
38 115
37 604
36 983
36 373
35 772
35 183
258 594
4.
Migration og grænseforvaltning
2 324
2 811
3 164
3 282
3 672
3 682
3 736
22 671
5.
Sikkerhed og forsvar
1 700
1 725
1 737
1 754
1 928
2 078
2 263
13 185
6.
Naboområder og verden
15 309
15 522
14 789
14 056
13 323
12 592
12 828
98 419
7.
Europæisk offentlig forvaltning
10 021
10 215
10 342
10 454
10 554
10 673
10 843
73 102
heraf: institutionernes administrationsudgifter
7 742
7 878
7 945
7 997
8 025
8 077
8 188
55 852
FORPLIGTELSESBEVILLINGER I ALT
154 049
153 254
152 848
152 750
152 896
153 390
155 113
1 074 300
BETALINGSBEVILLINGER I ALT
156 557
154 822
149 936
149 936
149 936
149 936
149 936
1 061 058
BILAG II
PROGRAMSPECIFIK JUSTERING — LISTE OVER PROGRAMMER, FORDELINGSNØGLE OG SAMLET SUPPLERENDE TILDELING AF FORPLIGTELSESBEVILLINGER
(i mio. EUR, 2018-priser)
Fordelingsnøgle
Samlet supplerende tildeling af forpligtelsesbevillinger i henhold til artikel 5
1.
Det indre marked, innovation og det digitale område
36,36 %
4 000
Horisont Europa
27,27 %
3 000
InvestEU-Fonden
9,09 %
1 000
2b.
Resiliens og værdier
54,55 %
6 000
EU4Health
26,37 %
2 900
Erasmus+
15,46 %
1 700
Et Kreativt Europa
5,45 %
600
Rettigheder og værdier
7,27 %
800
4.
Migration og grænseforvaltning
9,09 %
1 000
Fonden for Integreret Grænseforvaltning
9,09 %
1 000
I ALT
100,00 %
11 000

Summary:
EU’s flerårige finansielle ramme (2021-2027)
EU’s flerårige finansielle ramme (2021-2027)
 
RESUMÉ AF:
Forordning (EU, Euratom) 2020/2093 om fastlæggelse af den flerårige finansielle ramme for årene 2021-2027
HVAD ER FORMÅLET MED FORORDNINGEN?
Den fastsætter de maksimale årlige beløb, der kan bruges på EU’s politikområder i perioden 2021-2027. Årlige budgetter, der vedtages i denne periode, skal overholde denne overordnede ramme.
HOVEDPUNKTER
Forordningen om den flerårige finansielle ramme (FFR) fastsætter de årlige maksimumbeløb (»FFR-lofter«) for EU’s udgifter som helhed og for de vigtigste udgiftskategorier der afspejler de vigtigste politikområder (»FFR-udgiftsområder«) for perioden 2021-2027.
FFR-forordningen er vedtaget i henhold til den særlige lovgivningsprocedure, hvor Rådet træffer afgørelsen enstemmigt, efter at det har indhentet Europa-Parlamentets godkendelse.
De tre vigtigste institutioner i forhold til EU’s budget (Europa-Parlamentet, Rådet og Europa-Kommissionen) skal sikre, at udgifterne i EU’s årlige budgetter overholder FFR-lofterne.
For perioden 2021-2027 fastsætter FFR et maksimalt udgiftsniveau på 1,074 mia. EUR (alle beløb er i 2018-priser), der fordeles på de syv største politikområder som følger:Det indre marked, innovation og det digitale område: 132,8 mia. EUR. Samhørighed, resiliens og værdier: 377,8 mia. EUR. Naturressourcer og miljø: 356,4 mia. EUR. Migration og grænseforvaltning: 22,7 mia. EUR. Sikkerhed og forsvar 13,2 mia. EUR. Naboområder og verden 98,4 mia. EUR. Europæisk offentlig forvaltning 73,1 mia. EUR.Navnlig afsættes der i FFR desuden et maksimumbeløb til to storstilede projekter i løbet af perioden:EU’s rumprogram (13,202 mia. EUR), Den internationale termonukleare forsøgsreaktor (ITER) (5 mia. EUR).FFR fastsætter desuden de maksimumbeløb, der må bruges ud over FFR-lofterne, på beredskab til uforudsete behov, ved hjælp af følgende »særlige instrumenter«:Den Europæiske Fond for Tilpasning til Globaliseringen (186 mio. EUR årligt) Solidaritets- og nødhjælpsreserven (1,2 mia. EUR) Brexittilpasningsreserven til de områder og sektorer, der er mest påvirket af Det Forenede Kongeriges udtrædelse af EU (5 mia. EUR i løbet af perioden) Det fælles margeninstrument, som gør det muligt at flytte disponible margener mellem regnskabsårene og i visse tilfælde også mellem FFR-lofterne Fleksibilitetsinstrumentet, der gør det muligt at finansiere uforudsete udgifter, som ikke kan finansieres inden for FFR-lofterne (915 mio. EUR årligt).Der foretages forskellige justeringer af FFR-lofterne i løbet af den periode, de strækker sig over. Disse omfatter:årlige tekniske justeringer i løbende priser i forbindelse med Kommissionens udarbejdelse af udkastet til det årlige budget for det efterfølgende år programspecifikke justeringer, hvor et ekstra beløb svarende til de årlige EU-indtægter fra bøder for overtrædelse af EU’s bestemmelser tildeles specifikke EU-programmer/-politikområder — dette beløb udgør 11 mia. EUR i perioden 2022-2027.Andre justeringer af FFR kan inkludere:genindførelse af budgetmæssige forpligtelser, der er blevet suspenderet for at sikre forsvarlig økonomisk styring eller beskytte EU’s budget — når suspensionen er ophævet, kan beløbene bruges det følgende år justering over tid af budgetmæssige forpligtelser og betalinger i forbindelse med nye regler eller programmer, der vedtages efter den 1. januar 2021.FFR kan revideres — i henhold til samme særlige lovgivningsprocedure for dens vedtagelse — som følge af:uforudsete omstændigheder en revision af EU-traktaterne med budgetmæssige virkninger en udvidelse af EU med nye lande Cyperns genforening.Europa-Parlamentet, Rådet og Kommissionen skal træffe foranstaltninger med henblik på at fremme den årlige budgetprocedure, samarbejde loyalt og arbejde på en sammenhægende måde i henhold til den interinstitutionelle aftale om budgetdisciplin, budgetsamarbejde og forsvarlig økonomisk forvaltning (se resumé).
Ifølge FFR skal Kommissionen fremlægge et forslag til en ny FFR inden den 1. juli 2025.
HVORNÅR GÆLDER FORORDNINGEN FRA?
Den trådte i kraft den 1. januar 2021.
BAGGRUND
De 1 074,3 mia. EUR under FFR og det ekstraordinære og midlertidige yderligere beløb på 750 mia. EUR under forordningen om Den Europæiske Unions genopretningsinstrument (EU) 2020/2094 (se resumé) udgør tilsammen et hidtil uset beløb på 1,8 billioner EUR, der vil understøtte EU’s økonomiske genopretning efter covid-19-pandemien med særlig fokus på modernisering af EU’s økonomi og omstillingen til en grøn og digital fremtid.
Starten på den nye FFR falder sammen med ændringer i EU’s ordning for egne indtægter med henblik på finansiering af EU’s udgifter, afgørelse (EU, Euratom) 2020/2053 (se resumé).
HOVEDDOKUMENT
Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027 (EUT L 433I af 22.12.2020, s. 11-22).
TILHØRENDE DOKUMENTER
Interinstitutionel aftale mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter Interinstitutionel aftale af 16. december 2020 mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter (EUT L 433I af 22.12.2020, s. 28-46).
Rådets forordning (EU) 2020/2094 af 14. december 2020 om oprettelse af et EU-genopretningsinstrument til støtte for genopretningen efter covid-19-krisen (EUT L 433I af 22.12.2020, s. 23-27).
Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (EUT L 424 af 15.12.2020, s. 1-10).
seneste ajourføring 04.03.2021